ΓΡΑΠΤΗ ΕΡΩΤΗΣΗ E-1906/98

υποβολή: María Sornosa Martínez (GUE/NGL) προς την Επιτροπή

(16 Ιουνίου 1998)

Θέμα: Έκχυση υγρών αποβλήτων στον ποταμό Segura

Στην γραπτή ερώτηση Ε-2683/97(1) έθεσα το πρόβλημα των υγειονομικών συνεπειών που υφίστατο ο πληθυσμός των περιοχών που βρίσκονται κοντά στον ποταμό Segura, ιδιαίτερα δε στις Orihuela, Vega Baja, Murcia και Guardamar, λόγω της υποβάθμισης των υδάτων του ποταμού.

Υπήρχε τότε γραπτή συμφωνία να τεθούν σε λειτουργία κατά το 1997 τέσσερα κέντρα καθαρισμού λυμάτων που προέβλεπε το σχέδιο εξυγίανσης της κοινότητας της Valencia, το οποίο είχε εγκριθεί κατά την προηγούμενη κοινοβουλευτική περίοδο. Τα κέντρα καθαρισμού δεν κατασκευάστηκαν και αυτή η καθυστέρηση σημαίνει ότι το 40 % των αστικών κέντρων της κοινότητας της Vega Baja εκχέει τα απόβλητά της στο ποτάμι. Επίσης, το σύνολο του πληθυσμού της κοινότητας Murcia (345.000 κάτοικοι) εξακολουθούν να χύνουν τα απόβλητά τους στο ποτάμι, χωρίς να τα καθαρίζουν. Το σχέδιο κατασκευής ενός κένρου καθαρισμού στη Murcia (κόστους 3.774 εκατομμυρίων πεσετών) συμπεριελήφθη στο εθνικό σχέδιο εξυγίανσης και καθαρισμού των υγρών αποβλήτων και θεωρήθηκε γενικού συμφέροντος.

Με αυτά τα δεδομένα,

1. Δεν πιστεύει η Επιτροπή ότι παραβιάζεται η οδηγία 91/271/ΕΟΚ(2) του Συμβουλίου, της 21ης Μαΐου 1991, όσον αφορά την επεξεργασία των αστικών υγρών αποβλήτων;

2. Το ισπανικό κράτος έχει επεξεργασθεί και παρουσιάσει στην Επιτροπή το εθνικό του πρόγραμμα για την εφαρμογή αυτής της οδηγίας, όπως προβλέπει η 10η αιτιολογική σκέψη της ιδίας;

3. Όσον αφορά την ειδική περίπτωση της πόλης της Murcia, δεν είναι σαφές ότι δεν τηρείται το άρθρο 3, σημείο 1 της εν λόγω οδηγίας που δίδει ως μέγιστη προθεσμία τις 31 Δεκεμβρίου 1998 για την εγκατάσταση συστημάτων συλλογής αποβλήτων στις αστικές περιοχές με περισσότερους από 10.000 κατοίκους και για την απόρριψη αποβλήτων σε ύδατα που θεωρούνται "ευαίσθητες ζώνες", όπως μπορεί να θεωρηθεί ο ποταμός Segura που διασχίζει την πόλη;

Απάντηση της κας Bjerregaard εξ ονόματος της Επιτροπής

(4 Αυγούστου 1998)

Η οδηγία 92/271/ΕΟΚ του Συμβουλίου της 21ης Μαΐου 1991 σχετικά με την επεξεργασία των αστικών λυμάτων, όπως τροποποιήθηκε με την οδηγία 98/15/ΕΚ της Επιτροπής της 27ης Φεβρουαρίου 1998(3), υποχρεώνει τα κράτη μέλη να φροντίζουν ώστε τα πολεοδομικά συγκροτήματα με περισσότερους από 2 000 ισοδύναμους κατοίκους (ο ισοδύναμος κάτοικος αποτελεί μονάδα μέτρησης που αντιπροσωπεύει τη μέση φόρτιση με οργανικές ύλες που παράγει ημερησίως ένα άτομο) να είναι εφοδιασμένα με συστήματα συγκέντρωσης και επεξεργασίας αστικών λυμάτων. Το βασικό επίπεδο επεξεργασίας αντιστοιχεί στο δευτεροβάθμιο καθαρισμό, δηλ. το βιολογικό. Πάντως, το επίπεδο επεξεργασίας οφείλει να είναι επιμελέστερο για τα απόβλητα πολεοδομικών συγκροτημάτων με περισσότερους από 10 000 ισοδύναμους κατοίκους, τα οποία απορρίπτονται σε ζώνες χαρακτηριζόμενες ως ευαίσθητες από τα κράτη μέλη, καθώς και σε λεκάνες απορροής που καταλήγουν στις ζώνες αυτές.

Η προθεσμία για τον προσδιορισμό των ευαίσθητων ζωνών ήταν η 31 Δεκεμβρίου 1993. Η Ισπανία δεν διενήργησε τέτοιο προσδιορισμό, οπότε για το λόγο αυτό η Επιτροπή κίνησε εναντίον της διαδικασία επί παραβάσει. Η προθεσμία για την λειτουργία συστημάτων συγκέντρωσης και επεξεργασίας αστικών λυμάτων είναι η 31 Δεκεμβρίου 1998 για τα πολεοδομικά συγκροτήματα άνω των 10 000 ισοδύναμων κατοίκων με απόβλητα απορριπτόμενα στις ευαίσθητες ζώνες, και η 31 Δεκεμβρίου 2000 για τα πολεοδομικά συγκροτήματα με περισσότερους από 15 000 ισοδύναμους κατοίκους που δεν απορρίπτουν απόβλητα στις ευαίσθητες ζώνες ή η 31 Δεκεμβρίου 2005 για τις μικρότερες πόλεις. Η Επιτροπή σε εύθετο χρόνο θα εξακριβώσει κατά πόσο τηρούνται οι ανωτέρω υποχρεώσεις για όλες τις επίμαχες πόλεις, συμπεριλαμβανομένου του πολεοδομικού συγκροτήματος της Μουρκίας.

Τον Ιούνιο του 1994 οι ισπανικές αρχές διαβίβασαν στην Επιτροπή το πρόγραμμα εφαρμογής που απαιτείται με βάση το άρθρο 17 της οδηγίας. Το πρόγραμμα αυτό δίνει συνολικές πληροφορίες για τις προβλεπόμενες αναγκαίες επενδύσεις προκειμένου να υπάρξει συμμόρφωση προς τις διατάξεις της οδηγίας, χωρίς να αναλύεται η επικρατούσα κατάσταση σε κάθε πολεοδομικό συγκρότημα.

Σε έκθεση με τίτλο "συγκεντρωτικές πληροφορίες για το βαθμό προόδου του καθαρισμού λυμάτων στην Ισπανία", που διαβίβασαν οι ισπανικές αρχές στην Επιτροπή στις 20 Απριλίου 1998, αναφέρεται ότι στη Μουρκία ευρίσκεται υπό κατασκευή σταθμός καθαρισμού αστικών λυμάτων.

(1) ΕΕ C 117, 16.4.1998, σελ.44.

(2) ΕΕ L 135, 30.5.1991, σελ.40.

(3) ΕΕ L 67, 7.3.1998.